b'\n_START_ARTICLE_\nHenry Jennings\n_START_PARAGRAPH_\nHenry Jennings (nepoznata godina ro\xc4\x91enja i smrti) je bio britanski gusar po zavr\xc5\xa1etku rata za \xc5\xa0panjolsku ba\xc5\xa1tinu te kasnije jedan od vo\xc4\x91a "piratske republike" na otoku New Providence na Bahamima po\xc4\x8detkom 18. stolje\xc4\x87a.\n_START_SECTION_\n\xc5\xbdivotopis\n_START_PARAGRAPH_\nEngleskog porijekla, Henry Jennings je bio uspje\xc5\xa1an i bogat pomorski trgovac, u vlasni\xc5\xa1tvu velikog zemlji\xc5\xa1nog posjeda na Jamajci. 28. kolovoza 1712. Jamajku je pogodio uragan i Jennings je tada izgubio svoj brod, \xc5\xa1alupu Diamond. Ubrzo su iz Europe stigle vijesti kako je kraljica Anne proglasila mir sa \xc5\xa0panjolskom i Francuskom, privode\xc4\x87i rat za \xc5\xa1panjolsku ba\xc5\xa1tinu kraju. To je pogodilo mnoge engleske gusare sa Jamajke koji su iz Port Royala napadali francuske i \xc5\xa1panjolske trgova\xc4\x8dke brodove. Zavr\xc5\xa1etkom rata mnogi sada ve\xc4\x87 biv\xc5\xa1i gusari su ostali bez posla._NEWLINE_Do sredine 1715., Jenningsu je povjereno zapovjedni\xc5\xa1tvo nad \xc5\xa1alupom Barsheba, te je dobio ovla\xc5\xa1tenje gusara, kao dio flote privatnih naoru\xc5\xbeanih brodova koje je okupio guverner Jamajke, lord Archibald Hamilton. Slu\xc5\xbebeno obja\xc5\xa1njenje za formiranje flote je bilo da slu\xc5\xbei za za\xc5\xa1titu trgova\xc4\x8dkih brodova sa Jamajke koje su \xc5\xa1panjolski gusari i obalna stra\xc5\xbea, bez obzira na okon\xc4\x8danje rata, i dalje napadali. Pravi je razlog bio taj da je Hamilton, kao prista\xc5\xa1a dinastije Stuart, \xc5\xbeelio od jamaj\xc4\x8danskih gusara napraviti svojevrsnu jakobitsku mornaricu koja bi se borila za Jamesa III. Stuarta a protiv tada\xc5\xa1njeg hannoverskog kralja na britanskom prijestolju, Georgea I.._NEWLINE_31. srpnja 1715. na isto\xc4\x8dnim oblama Floride se razbila \xc5\xa1panjolska flota s blagom. Vijesti o tome su brzo do\xc5\xa1le do Jamajke i Hamilton je odlu\xc4\x8dio poslati ekspediciju koja bi pokupila potonulo bogatstvo. Jennings je \xc4\x8duo za to i krajem godine sa dva broda isplovio sa Jamajke prema jugoisto\xc4\x8dnim obalama Floride. U njegovoj posadi bio je i Charles Vane, budu\xc4\x87i ozlogla\xc5\xa1eni pirat. Olupine \xc5\xa1panjolskih brodova s blagom su bile u relativno plitkim vodama pa su \xc5\xa0panjolci izvukli gotovo sve potonulo blago i smjestili ga u utvr\xc4\x91eni logor koju su na brzinu podigli na mjestu Palma de Ayz. No Jenningsovi ljudi su napali i savladali \xc5\xa0panjolce te im oteli sve blago koje su spasili. Vrijednost plijena je iznosila 350.000 pesosa._NEWLINE_Jennings se nakratko zaustavio na New Providenceu na Bahamima, gdje je do\xc5\xa1ao u sukob sa jednim od lokalnih piratskih vo\xc4\x91a, Benjaminom Hornigoldom, te se vratio na Jamajku 26. sije\xc4\x8dnja 1716. godine. Iako je njegov napad na \xc5\xa0panjolce bio nezakonit, jer su \xc5\xa0panjolska i Britanija bile u miru, Jenningsa nitko nije dirao. U o\xc5\xbeujku je sa \xc4\x8detiri broda ponovno isplovio prema Floridi, te uz sjevernu obalu Kube susreo piratsku bandu pod vodstvom Samuela Bellamyja i Paulsgravea Williamsa. Oni su udru\xc5\xbeili snage te zajedno napali i zarobili St. Marie, francusku trgova\xc4\x8dku fregatu. Kako je ovo ve\xc4\x87 bio otvoreni piratski \xc4\x8din, Jenningsa je napustio jedan od kapetana, koji se vratio na Jamajku. Kada je Jennings krenuo progoniti drugi francuski brod, kojeg je u me\xc4\x91uvremenu zarobio Hornigold, koji je igrom slu\xc4\x8daja plovio istim vodama, Bellamy i njegovi ljudi su se okrenuli protiv Jenningsove posade, oplja\xc4\x8dkali sav plijen, i pobjegli u suprotnom pravcu._NEWLINE_Jennings je tada ponovno zaplovio prema New Providenceu te se sa ostatkom plijena vratio na Jamajku. Njegovi napadi na \xc5\xa0panjolce i Francuze su uzrokovali diplomatski skandal. Iz Londona je stigao proglas kojim je kralj George proglasio Jenningsa piratom. Kako je jakobitski ustanak u Britaniji propao, guverner Hamilton se odlu\xc4\x8dio rije\xc5\xa1iti neugodnog suradnika. No tada je ve\xc4\x87 bilo prekasno. Jennings je pobjegao na New Providence a guverner Hamilton je uhi\xc4\x87en i poslan u Englesku._NEWLINE_Sljede\xc4\x87ih godina dana Jennings je proveo na Bahamima u neugodnom su\xc5\xbeivotu sa Hornigoldom. Zapovijedaju\xc4\x87i posadom od 100 ljudi, Jennings se nametnuo kao jedan od najsna\xc5\xbenijih piratskih kapetana na New Providenceu, ali za razliku od svojih kolega izbjegavao je napadati britanske brodove. Jednom je prilikom uz obalu Kube zaustavio britanski trgova\xc4\x8dki brod Hamilton Galley sa Jamajke, ali je sa njega uzeo samo 20 galona ruma, jer su njegovi ljudi ostali bez alkoholnih pi\xc4\x87a. Nije dirao ostatak tovara, te je \xc4\x8dak kapetanu platio oteti rum u vi\xc5\xa1estruko ve\xc4\x87oj vrijednosti._NEWLINE_Do sije\xc4\x8dnja 1718. u New Providence su stigle vijesti kako kralj George misli postaviti novog guvernera Bahama i poslati ga kako bi piratima ponudio kraljevski oprost i obnovio britansku vlast. To je izazvalo nerede me\xc4\x91u piratima koji su bili podijeljeni oko daljnih akcija. Jedni, predvo\xc4\x91eni Jenningsovim biv\xc5\xa1im \xc5\xa1ti\xc4\x87enikom Charlesom Vaneom, su zagovarali povezivanje sa jakobitima u Francuskoj i otpor vlastima dok su drugi, predvo\xc4\x91eni Jenningsom, zagovarali prihva\xc4\x87anje oprosta. Jennings i 15 njegovih ljudi su se ukrcali na Barshebu i otplovili na Bermude gdje su primili oprost od guvernera Benjamina Bennetta._NEWLINE_Planovi prostuartovske piratske frakcije su propali kada je umrla Marija Modenska, majka pretendenta Jamesa Stuarta, jedina osoba koja je mogla poslati neku slu\xc5\xbebenu pomo\xc4\x87 piratima. Do travnja 1718. Jennings je od bermudskog guvernera Benjamina Bennetta dobio gusarsko ovla\xc5\xa1tenje i poslan u lov na Charlesa Vanea. Kada je u srpnju 1718. novi guverner Bahama Woodes Rogers ponudio kraljevski oprost svim piratima koji odustanu od plja\xc4\x8dkanja, ve\xc4\x87ina pirata na New Providenceu je, pod Jenningsovim i Hornigoldovim utjecajem, prihvatila oprost. Jennings se povukao sa svojim dijelom plijena._NEWLINE_Krajem 1718. ponovno je izbio rat izme\xc4\x91u Britanije i \xc5\xa0panjolske. Jennings se vratio gusarenju protiv \xc5\xa0panjolaca i imao odre\xc4\x91enog uspjeha. Nakon rata se okrenuo trgovini na Bermudima. 1745., tijekom austrijskog nasljednog rata, brod su mu zarobili \xc5\xa0panjolci i ba\xc4\x8den je u tamnicu. Daljnja mu je sudbina nepoznata.'